ועדת העבודה, הרווחה והבריאות, כנסת 18, פרוטוקול מספר 689, 2012-05-02 08:30

חיים כץ: בוקר טוב.

חיים כץ: יום רביעי, י' באייר, ה-2 במאי 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק ההנדסאים והטכנאים, התש"ע-2012.

חיים כץ: אתם יודעים טוב ממני את מצב הכנסת.

חיים כץ: ברור לכם שאנחנו עובדים שנים ולפעמים אנחנו עובדים לריק כי לא נוכל לממש את מה שרצינו.

חיים כץ: גם על ניסוחי החוק הזה ישבו לא מעט שעות.

חיים כץ: כל המשרדים יחד ישבו על החוק לא מעט שעות והחוק הזה כפי שהוא מנוסח לא מרצה את כולם.

חיים כץ: יש כאן הרבה דברים שלא אליהם התכוון המשורר.

חיים כץ: לאחרונה אנחנו רואים תעמולה של התעשיינים שמדברים על הצורך בהנדסאים, מקצוע שכמעט נכחד.

חיים כץ: מי שלא מבין בתעשייה, לא מבין את הצורך בהנדסאים.

חיים כץ: פשוט לא מבין.

חיים כץ: כשאני הייתי ילד צעיר בתעשייה האווירית אמרה לי ההנהלה שאם הנדסאי מרוויח את אותו הסכום שמרוויח מהנדס, היא תיקח מהנדס אבל מהנדס לא מוכן לעשות עבודות של הנדסאי ולהפך.

חיים כץ: בבית חולים לא עובדים רק רופאים אלא צריכות להיות שם אחיות, מרדימים, סניטרים וכולי.

חיים כץ: במבנה של התעשייה צריכים הנדסאים והנדסאי לומד מבחינת שעות לא פחות, אם לא יותר, מבוגר מדעי החברה שמקבל תואר אקדמי ואני לא נכנס לקושי הלימודים.

חיים כץ: אני לא נכנס לרמת המתמטיקה שצריך ללמוד הנדסאי אלקטרוניקה מול מי שלומד לתואר במדעי החברה.

חיים כץ: זה בכלל לא ליד.

חיים כץ: אנחנו לא מדברים על אותה ליגה.

חיים כץ: ההוא מוכר כאקדמאי וזה טרום שוחר.

חיים כץ: היו דיבורים עם המועצה להשכלה גבוהה כדי שתכיר בלימודי הנדסאות כחלק מלימודים להנדסה ולא ישלח את אלה שלמדו הנדסאות לארצות הברית להשלים תואר.

חיים כץ: בארצות הברית כנראה מבינים פחות.

חיים כץ: אצלנו אנשים אינטליגנטים שמבינים שלימודי הנדסאות הם לא לימודים ואין בהם כלום.

חיים כץ: לשחק במטריצות מתמטיות זה מאוד פשוט.

חיים כץ: כל מי שסיים לימודי מזרחנות או גיאוגרפיה עושה את זה בקלות.

חיים כץ: תן לו מטריצות, הוא כותב גם אלגוריתמים.

חיים כץ: היו שיחות עם המועצה להשכלה גבוהה שכבר הסכימה להכיר בשישים נקודות ללימודי תואר אבל אני לא רואה שום ביטוי עובדתי.

חיים כץ: יחד עם זאת אנחנו עובדים עשרות שעות על הנושא הזה.

חיים כץ: יכול מאוד להיות שהכנסת תתפזר בשבוע הבא ואז עבודת כולנו ירדה לטמיון.

חיים כץ: המטרה שלי היא שהיא לא תרד לטמיון.

חיים כץ: אני לא מסכים לחלקים נרחבים שכתובים כאן אבל אנחנו נעבור עכשיו להקראה.

חיים כץ: נקריא את החוק בניסוחים שאתם ניסחתם, נצביע עליו וננסה להביא אותו בשבוע הבא לפני פיזור הכנסת כך שהוא יעבור קריאה ראשונה.

חיים כץ: לאחר שהוא יעבור קריאה ראשונה, נכין אותו לקריאה שנייה ושלישית וננסה להביא את מה שאליו התכוון המחוקק ולא מה שרוצים עורכי הדין.

חיים כץ: אני נבחרתי לכנסת כדי לחוקק ואף אחד מכם לא יכתוב את מה שאני לא רוצה.

חיים כץ: כל אחד במשרד יכול להגיש הסתייגויות ויכול להגיד מה שהוא רוצה, אבל אני המחוקק.

חיים כץ: המחוקק הוא לא אותו עורך דין.

חיים כץ: בניסוחים הוא ינסח את מה שאני מתכוון ויבוא ויאמר שהמשרד מתנגד לכך, דבר שהוא לגיטימי והוא בסדר.

חיים כץ: אלה כללי המשחק אבל אף אחד לא יכתוב מה שהוא רוצה.

חיים כץ: אולי אצל חברי כנסת אחרים זה עובד, אבל אצלי זה לא עובד וכלום לא יעזור.

חיים כץ: אני התמודדתי לכנסת כדי לחוקק חוקים.

חיים כץ: אני סירבתי להיות שר כי רציתי לחוקק חוקים ואף אחד לא ישנה את מה שאני מתכוון אליו.

חיים כץ: אין דברים כאלה.

חיים כץ: אם זה לא נראה לעורך דין כלשהו, יבוא למשרד, ידבר עם השר, ידבר עם האנשים ויאמר שאני השתגעתי כי אני רוצה שיכירו בהנדסאי כאילו הוא פרופסור והוא לא כזה.

חיים כץ: אז אותו שר יגיש הסתייגות.

חיים כץ: אם הוא ינצח במליאה או בוועדה, בסדר, ואם הוא לא ינצח, גם בסדר.

חיים כץ: אלה כללי המשחק.

חיים כץ: כך אנחנו משחקים.

חיים כץ: עורכי הדין הם לא מחוקקים.

חיים כץ: לא משרד המשפטים, לא משרד התעשייה ולא אחרים.

חיים כץ: אני מגיש את הצעת החוק ואתם יכולים לא להסכים לה, דבר שהוא מקובל ולגיטימי ואני מקבל את זה.

חיים כץ: אמרתי את אשר על לבי ביחס לניסוחים האלה.

חיים כץ: כאמור, אנחנו נעבור להקראה.

חיים כץ: אני לא הולך להתווכח על הסעיפים,.

חיים כץ: הצעת החוק מוגשת כפי שהיא מוגשת ואנחנו נדון בה לקראת קריאה ראשונה.

חיים כץ: אחרי שנעביר כאן החלטה על קריאה ראשונה, נשב וננסח את החוק לפי כוונת המשורר ואז תוכלו לומר מה שאתם רוצים.

נירה לאמעי רכלבסקי: לפני שנתחיל בקריאה, אני רוצה לציין שבמקור הצעת החוק מעלה סעיף עיקרי של הכרה אקדמאית במכללות להכשרת הנדסאים וטכנאים מוסמכים.

נירה לאמעי רכלבסקי: הסעיף הזה ירד בהסכמה אבל אני הודעתי שאני אודיע משהו בפתיחת הישיבה.

נירה לאמעי רכלבסקי: בישיבות הפנימיות שהיו עם מנכ"ל המועצה, מר משה ויגדור, והיועצים המשפטיים, הייתה בפירוש הצהרת כוונות על כך שגם בלי קשר לחוק ובלי קשר להסמכה חוקית, המועצה להשכלה גבוהה מתכוונת להתחיל לטפל בעניין הזה של מעמד ההנדסאים, נקרא לזה במטריה האקדמית ולא אקרא לזה עכשיו במלים אחרות.

יעקב דור: הגיע הזמן.

נירה לאמעי רכלבסקי: אם כן, זה נאמר לפרוטוקול.

נירה לאמעי רכלבסקי: תכף נראה שיש לזה גם איזושהי התייחסות בחוק, יותר רכה, אבל בכל מקרה אלה היו הדברים.

חיים כץ: גברתי היועצת המשפטית, יתחיל לטפל, בשבילי זה כמו ניחום אבלים.

חיים כץ: מה זה יתחיל לטפל?

חיים כץ: זה לא רציני.

חיים כץ: אצלי יסיים בתאריך.

חיים כץ: לא יתחיל לטפל אלא יסיים בתאריך.

חיים כץ: רוצה שמונה שנים, בסדר, שמונה שנים, אבל יסיים את תאריך כלשהו.

חיים כץ: אני לא רוצה לו בשבוע.

חיים כץ: צריך לעבוד על זה ואכן זאת עבודה גדולה, הוא יאמר שזה לוקח לו שמונה שנים, בסדר, אבל תוך שמונה שנים יסיים.

חיים כץ: החוקים שאני מחוקק יוצאים רציניים וכאן הדברים האלה שהוא יתחיל, זה פשוט לא רציני.

חיים כץ: מה זה יתחיל?

חיים כץ: הוא יעשה פגישה אחת ונגמר.

חיים כץ: בניסוחים זה יהיה רציני.

עדי גולדינר: רציתי לציין שההצעה מבקשת להסדיר תחום עיסוק רחב.

עדי גולדינר: אנחנו קיימנו הרבה דיונים וניסינו ללבן הרבה מהסוגיות מעבר לסוגיה הזאת של המועצה להשכלה גבוהה שעכשיו התייחסתם אליה.

עדי גולדינר: אני לא אכנס לגופם של דברים אלא לציין שעל אף שקיימנו הרבה מאוד דיונים, לגבי חלק מהסוגיות העיקריות שרצינו ללבן ולקבל כל מיני התייחסויות מקצועיות וגם התייחסויות יתר המשרדים, אנחנו לא הגענו לשלב הזה.

עדי גולדינר: מבחינת החלטת ועדת שרים לחקיקה, הצעת החוק תקודם למעשה בהסכמת המשרדים כמו שציינת ויתכן שננסה להביא שוב את ההצעה לוועדת שרים לחקיקה לפני קריאה ראשונה במליאה.

חיים כץ: דיברת עם השר שלך?

עדי גולדינר: עם עוזר השר.

חיים כץ: משרד התעשייה ומשרד החינוך בעד להעביר את החוק בקריאה ראשונה.

עדי גולדינר: אני חושבת שיש לנו התנגדות בהכרח אלא בחלק מהסוגיות לא הגענו אפילו למצב של ליבונן.

חיים כץ: אני מעלה את זה לקריאה ראשונה.

חיים כץ: אתם לא יכולים למשוך.

שרית שפיגלשטיין: זה לא עניין של למשוך.

שרית שפיגלשטיין: כפי שציינה עדי, יש החלטה של ועדת שרים לחקיקה.

חיים כץ: ועדת השרים תדאג שיצביעו במליאה נגד.

שרית שפיגלשטיין: מחובתנו להביא את זה לוועדת שרים לחקיקה כפי שהתבקש וכך נעשה.

חיים כץ: בסדר גמור.

דוד ימין: אני חייב להעלות נושא כדי שלא יאמרו בקריאה שנייה ושלישית שאנחנו מעלים אותו לראשונה דבר שיפגע בנו.

דוד ימין: אני רוצה להזכיר את נושא ייחוד ורישוי פעולות.

נירה לאמעי רכלבסקי: אני אבהיר את הדברים כדי שלא יהיו כאן עוד הערות.

נירה לאמעי רכלבסקי: עוד לא הגענו לעניין של דברי ההסבר, אבל בפירוש יש מספר סוגיות מרכזיות שחלקן נדונו ולא הגענו לגביהן להחלטה.

נירה לאמעי רכלבסקי: בחלקן לא הספקנו עדיין לדון והן מחייבות איזשהו דיון יותר מעמיק.

חיים כץ: אחרי הישיבה היום עד יום שלישי יש ימים רבים, תפנו את היומן שלכם, שבו קצת בערב, שבו קצת ביום ותעבדו.

נירה לאמעי רכלבסקי: לכן ציינתי גם בפני עורכי הדין וגם בפני נציגי המשרדים שמעבר לזה שבין ראשונה לשנייה ושלישית החוק יכול, חוץ מנושא חדש, גם להתהפך.

נירה לאמעי רכלבסקי: יש דברים שיצוינו במפורש בדברי ההסבר כנושאים שאנחנו נדון בהם שוב לקראת קריאה שנייה ושלישית ובין היתר אלה ההגדרות של מכללות לצעירים, מבוגרים וחלוקת הסמכויות בין משרד התעשייה ומשרד החינוך, כולל מכללות שמכשירים גם צעירים וגם מבוגרים, הנושא של הרחבת עילות להשעיה מכהונה של חבר מועצה לפי הערות משרד התעשייה, הנושא של הרחבת שיקול דעת לאי רישום במרשם על רקע פלילי, שגם אלה הערות משרד התעשייה, ייחוד התואר באופן כללי ובאופן ספציפי העניין של טכנאי מוסמך, שאלה הערות משרד המשפטים ושלי, ייחוד פעולות גם על רקע הדרישה של משרד התעשייה שלא תהיה לשר דילמה בין מועצת המהנדסים לבין מועצת ההנדסאים.

נירה לאמעי רכלבסקי: למשרד התעשייה יש דרישה לגבי ייחוד פעילות, שתהיה ועדה משותפת שתסייע לשר ושהשר לא יעמוד בקונפליקט מתמיד בעניין הזה.

נירה לאמעי רכלבסקי: נושא של רישוי הנדסאים וכל ההוראות שנוגעות לאתיקה ומשמעת והוראות מעבר בהן לא נגענו.

נירה לאמעי רכלבסקי: עדיין לא הגענו ולא נגענו בהן.

נירה לאמעי רכלבסקי: כל הדברים האלה יידונו לעומק.

שרית שפיגלשטיין: יש איזושהי פגיעה בחופש העיסוק.

נירה לאמעי רכלבסקי: אנחנו לא נשאיר את הסוגיות המשפטיות עומדות באוויר וגם לא את הסוגיות הרגולטיביות שמעמידות את שר התעשייה אולי בפני איזושהי בעיה.

חיים כץ: את יודעת כמה זמן אנחנו דנים בחוק?

חיים כץ: כמה שנים דנים בו באופן רציני?

חיים כץ: את יודעת כמה שנים דנים בשכר הבכירים באופן רציני?

שרית שפיגלשטיין: האם זה אומר שאנחנו לא צריכים לדון בסוגיות העקרוניות שצצות?

חיים כץ: זה אומר שאתם מוניתם לדון באופן רציני ולסיים את הדברים.

חיים כץ: מבחינת

חיים כץ: כם כל דבר ייקח שבעים שנים, יבואו עורכי דין חדשים והפרנסה תישאר ולא יסיימו שום דבר.

שרית שפיגלשטיין: אנחנו עושים את העבודה שלנו.

שרית שפיגלשטיין: אם יש לנו הערות לגבי סוגיות עקרוניות בהצעת החוק, מחובתנו להעביר אותן לוועדה ולעשות זאת גם בדיונים הפנימיים שמתנהלים בין המשרדים.

שרית שפיגלשטיין: זאת החובה שלנו.

חיים כץ: מצוין.

חיים כץ: תודה.

נירה לאמעי רכלבסקי: אני מתחילה בהקראה.

נירה לאמעי רכלבסקי: הצעת חוק ההנדסאים והטכנאים המוסמכים, התשע"ב-2012 1.

נירה לאמעי רכלבסקי: הגדרות בחוק זה – "ארגון יציג" – כמשמעותו בחוק הסכמים קיבוציים, התשי"ז-1957, המייצג את המספר הגדול ביותר של ההנדסאים והטכנאים המוסמכים.

נירה לאמעי רכלבסקי: יש כאן שתי הגדרות שכרגע ירדו של הנדסאי וטכנאי מוסמך וזה מבחינה ניסוחית לחלוטין כי הם פשוט מוגדרים בסעיף של הרישום לגביו הן רלוונטיות.

נירה לאמעי רכלבסקי: "המינהל למדע ולטכנולוגיה" – היחידה המקצועית במשרד החינוך האחראית על השכלה והכשרה מדעית טכנולוגית.

נירה לאמעי רכלבסקי: "המכון להכשרה טכנולוגית" – המכון הממשלתי להכשרה בטכנולוגיה ובמדע במשרד התעשייה, המסחר והתעסוקה.

נירה לאמעי רכלבסקי: "מכללה טכנולוגית מוכרת" – מוסד להכשרת הנדסאים או טכנאים מוסמכים שהוכר על ידי המכון להכשרה טכנולוגית או על ידי המינהל למדע ולטכנולוגיה כהגדרתם בחוק זה ובהתאם להוראות סעיף 16.

נירה לאמעי רכלבסקי: "מכללה טכנולוגית להכשרת מבוגרים" – מכללה טכנולוגית להכשרת הנדסאים וטכנאים מוסמכים אשר איננה מכללה טכנולוגית מוכרת להכשרת צעירים כהגדרתה בחוק זה.

נירה לאמעי רכלבסקי: "מכללה טכנולוגית להכשרת צעירים" – מכללה טכנולוגית המכשירה הנדסאים וטכנאים מוסמכים הממשיכים את לימודיהם ברצף לאחר סיום לימודים תיכוניים במוסד חינוך מוכר כהגדרתו בחוק לימוד חובה, התש"ט-1949 או במוסד חינוך אחר ששר החינוך הכיר בו לצורך לימודים תיכוניים או ששר החינוך פטר אותו מתחולת הוראות חוק פיקוח על בתי ספר, התשכ"ט-1969.

נירה לאמעי רכלבסקי: "מרשם ההנדסאים והטכנאים המוסמכים" – מרשם ההנדסאים והטכנאים המוסמכים שהוקם לפי סעיף 17.

נירה לאמעי רכלבסקי: "הרשם" – רשם ההנדסאים והטכנאים המוסמכים שמונה לפי סעיף 17.

נירה לאמעי רכלבסקי: "השר" – שר התעשייה, המסחר והתעסוקה.

נירה לאמעי רכלבסקי: "השרים" – שר התעשייה, המסחר והתעסוקה ושר החינוך.

נירה לאמעי רכלבסקי: יש כאן איזושהי הבחנה יחסית יוצאת דופן, אבל הצלחנו להגיע להסכמות.

נירה לאמעי רכלבסקי: לפני שאני מקריאה את סעיף 2 אני רוצה לומר כמה מלים.

נירה לאמעי רכלבסקי: מועצת ההנדסאים והטכנאים המוסמכים, שיהיה ברור, מוקמת באופן שווה בשווה על ידי שני השרים.

נירה לאמעי רכלבסקי: באופן ספציפי כמובן שאת נציגי המשרדים מביא או קובע שר החינוך או שר התעשייה לפי המשרדים.

נירה לאמעי רכלבסקי: לכן אני עושה שינוי קטן בנוסח כך שיהיה ברור כי הגעתי למסקנה שהנוסח לא לגמרי ברור.

חיים כץ: לא משנה.

חיים כץ: את השינוי בנוסחים נעשה אחרי הקריאה הראשונה לקראת הקריאה השנייה והשלישית.

חיים כץ: אני רוצה שנקריא את הצעת החוק כי יש לנו יום ארוך.

נירה לאמעי רכלבסקי: מה שברור הוא ששני השרים חותמים על המינויים לכל הנציגים.

נירה לאמעי רכלבסקי: 2.

נירה לאמעי רכלבסקי: מועצת ההנדסאים והטכנאים המוסמכים השרים יקימו את מועצת ההנדסאים והטכנאים המוסמכים (בחוק זה – המועצה) שבה יהיו שלושה עשר חברים ואלו הם: (1) מי שמינו השרים לאחר שהתייעצו עם המכון להכשרה טכנולוגית, עם המינהל למדע ולטכנולוגיה ועם הארגון היציג והוא בעל השכלה גבוהה, מוניטין וניסיון של עשר שנים לפחות בתחום המעשי ובתחום ההכשרה המדעית טכנולוגית במדינת ישראל והוא יהיה היושב ראש.

נירה לאמעי רכלבסקי: (2) שני נציגי השר (שר התעשייה) מקרב עובדי משרדי וביניהם מנהל המכון להכשרה טכנולוגית.

נירה לאמעי רכלבסקי: (3) שני נציגים שמינה שר החינוך מקרב עובדי משרדו ובהם מנהל הגף להשכלה על תיכונית.

נירה לאמעי רכלבסקי: (4) שני נציגים חברי הסגל האקדמי הבכיר ממוסדות מוכרים להשכלה גבוהה, בעלי ידע וניסיון בתחום ההשכלה הגבוהה המדעית-הנדסאית.

נירה לאמעי רכלבסקי: אני מוחקת את "שמינו השרים" כי זה ברור שהמועצה להשכלה גבוהה ממליצה והשרים ממנים, כך שאין צורך לציין את זה.

נירה לאמעי רכלבסקי: (5) שני נציגי הארגון היציג ובהם יושב ראש הארגון היציג.

נירה לאמעי רכלבסקי: (6) נציג התאחדות התעשיינים, בעל מעמד מקצועי, ידע וניסיון בתחום התעשייה הטכנולוגית.

נירה לאמעי רכלבסקי: (7) נציג מכללה טכנולוגית מוכרת שמינה שר החינוך לפי המלצת המינהל למדע ולטכנולוגיה.

נירה לאמעי רכלבסקי: (8) נציג מכללה טכנולוגית מוכרת שמינה השר לפי המלצת המכון להכשרה טכנולוגית.

נירה לאמעי רכלבסקי: (9) נציג צבא הגנה לישראל, בעל ניסיון של שבע שנים לפחות בתחום השמת הנדסאים וטכנאים מוסמכים בצבא לפי המלצת שר הביטחון.

נירה לאמעי רכלבסקי: שר הביטחון העיר שהוא לא רוצה רק להמליץ.

רוני שפירא: איך זה שאין כאן נציג סטודנטים?

חיים כץ: אחרי קריאה ראשונה נדבר על זה.

נירה לאמעי רכלבסקי: דנו בזה והחלטנו לא.

נירה לאמעי רכלבסקי: 3.

נירה לאמעי רכלבסקי: תפקידי המועצה תפקידי המועצה הם: (א) קידום מעמד מקצוע ההנדסאים והטכנאים המוסמכים בתחום ההכשרה והלימודים כמו גם בתחומי העיסוק בו, לרבות לצורך המשך לימודים כמוסד להשכלה גבוהה.

נירה לאמעי רכלבסקי: זה נוסח שהוא בתיאום עם המועצה להשכלה גבוהה ואני מדגישה את זה.

נירה לאמעי רכלבסקי: (ב) להמליץ לשרים בכל עניין הנוגע ליישום חוק זה וקידום מטרותיו, לרבות בעניין אישור תוכניות לימודים ומסלולי הכשרה, הכרה במוסדות לימוד ובלימודים שנלמדו מחוץ לישראל ורישום במרשם ההנדסאים והטכנאים המוסמכים.

נירה לאמעי רכלבסקי: (ג) להנחות את ועדות המשנה שהוקמו לפי סעיפים 12, 13 ו-14 ולאשר את פעולותיהן.

נירה לאמעי רכלבסקי: 4.

נירה לאמעי רכלבסקי: סדרי הדיון במועצה (א) המועצה תקבע את סדרי דיוניה, ככל שלא נקבעו בחוק זה.

נירה לאמעי רכלבסקי: (ב) רוב חברי המועצה, כשבתוכם היושב ראש, הם מניין חוקי בישיבות.

נירה לאמעי רכלבסקי: (ג) החלטות המועצה יתקבלו ברוב קולות המשתתפים בהצבעה.

נירה לאמעי רכלבסקי: 5.

נירה לאמעי רכלבסקי: סייגים למינוי ולכהונה כחבר מועצה לא ימונה ולא יכהן כחבר המועצה מי שהורשע בעבירה פלילית או בעבירת משמעת שמפאת מהותה, חומרתה או נסיבותיה, אין הוא ראוי, לדעת השרים לכהן כחבר המועצה.

נירה לאמעי רכלבסקי: 6.

נירה לאמעי רכלבסקי: פקיעת כהונה והשעיה מכהונה (א) חבר המועצה יחדל לכהן לפני תום תקופת כהונתו אם התפטר במסירת כתב התפטרות לשרים.

נירה לאמעי רכלבסקי: (ב) חבר המועצה שנתקיים בו סייג מהסייגים האמורים בסעיף 5, יודיע על כך לשרים מיד בכתב.

נירה לאמעי רכלבסקי: הודיע חבר המועצה כאמור או שנודע על כך לשרים בדרך אחרת, יעבירו מכהונתו ויודיע לו על כך.

נירה לאמעי רכלבסקי: (ג) נבצר מחבר המועצה, דרך קבע, למלא את תפקידו או שהוא נעדר בלא סיבה סבירה משלוש ישיבות רצופות של המועצה או מיותר משליש מהישיבות שקיימה בשנה אחת, רשאים השרים, בהתייעצות עם יושב ראש המועצה, להעבירו מכהונתו בהודעה בכתב.

נירה לאמעי רכלבסקי: היעדרות בשל שירות מילואים ובשל חופשת לידה לא תובא במניין ההיעדרויות.

נירה לאמעי רכלבסקי: (ד) הוגשו נגד חבר המועצה שמינו השרים כתב אישום או קובלנה משמעתית בעבירה פלילית או בעבירת משמעת שמפאת מהותה, חומרתה או נסיבותיה, אין הוא ראוי, לדעת השרים, לכהן כחבר המועצה, רשאים השרים להשעותו מכהונתו עד למתן פסק דין סופי בעניינו.

נירה לאמעי רכלבסקי: מונה חבר המועצה על ידי אחד מהשרים, תתקבל ההחלטה להשעותו על ידי השר שמינה אותו.

נירה לאמעי רכלבסקי: הסעיף הזה כרגע נמצא בסימן שאלה לאור העובדה שברור שאת כל החברים ממנים שני השרים.

נירה לאמעי רכלבסקי: אני אנסח אותו בצורה שיהיה ברור שאם הוא נציג של משרד מסוים, יחליט על זה השר הספציפי ממשרדו הוא מגיע כי המילה מינוי כבר לא מתאימה כאן.

נירה לאמעי רכלבסקי: 7.

נירה לאמעי רכלבסקי: תקופת כהונה תקופת כהונתו של חבר מועצה תהא ארבע שנים והוא יוכל להתמנות לתקופת כהונה נוספת.

נירה לאמעי רכלבסקי: ואולם מנהל המכון להכשרה טכנולוגית, מנהל הגף להשכלה על תיכונית ויושב ראש הארגון היציג יהיו חברי המועצה כל עוד הם מכהנים בתפקידם כאמור.

נירה לאמעי רכלבסקי: 8.

נירה לאמעי רכלבסקי: חילופי גברי ומינוי ממלא מקום (א) התפטר חבר המועצה מתפקידו או חדל מסיבה אחרת לכהן כחבר המועצה לפני תום תקופת כהונתו, ימונה חבר אחר במקומו באותה הדרך שבה נתמנה אותו חבר וליתרת תקופת כהונתו.

נירה לאמעי רכלבסקי: (ב) חבר המועצה שנבצר ממנו למלא את תפקידו במשך תקופה העולה על שלושה חודשים או חבר המועצה שהושעה לפי סעיף 3ד(ד), רשאים השרים למנות לו ממלא מקום באותה הדרך שבה נתמנה אותו חבר ולמשך התקופה שבה נבצר מחבר המועצה למלא את תפקידו או למשך תקופת ההשעיה, לפי העניין.

נירה לאמעי רכלבסקי: 9.

נירה לאמעי רכלבסקי: ניגוד עניינים (א) לא ימונה אדם ולא יכהן כחבר המועצה אם הוא עלול להימצא, במישרין או בעקיפין, במצב תדיר של ניגוד עניינים בין מילוי תפקידו כחבר הוועדה לבין עניין אישי שלו, או בין מילוי תפקידו כאמור לבין תפקיד אחר אותו הוא ממלא.

נירה לאמעי רכלבסקי: (ב) חבר המועצה לא יטפל, במסגרת תפקידו כאמור, בנושא העלול לגרום לו להימצא, במישרין או בעקיפין, במצב של ניגוד עניינים בין מילוי תפקידו כחבר המועצה לבין עניין אישי שלו, או בין מילוי תפקידו כאמור לבין תפקיד אחר אותו הוא ממלא.

נירה לאמעי רכלבסקי: (ג) נודע לחבר המועצה שהוא עלול להימצא במצב של ניגוד עניינים כאמור בסעיף קטן (ב), יודיע על כך ליושב ראש המועצה, ימסור לו את המידע הנוגע לעניין ולא יטפל בנושא האמור.

נירה לאמעי רכלבסקי: (ד) על אף האמור בסעיף זה, רשאי חבר ה מועצה להביא בחשבון גם את ענייניו של הגוף או האוכלוסייה שהוא נציגם, ככל שהם קשורים לחוק זה, ולא יראו אותו כמצוי במצב של ניגוד עניינים בשל כך בלבד.

נירה לאמעי רכלבסקי: בסעיף זה – "עניין אישי" – לרבות עניין אישי של קרובו או של תאגיד שהוא או קרובו הם בעלי עניין בהם במישרין או בעקיפין.

נירה לאמעי רכלבסקי: "קרוב" – בן זוג, הורה, ילד, אח או אחות, או אדם אחר הסמוך על שולחנו של חבר המועצה.

נירה לאמעי רכלבסקי: "טיפול" – לרבות קבלת החלטה, העלאת נושא לדיון, נוכחות בדיון, השתתפות בדיון או בהצבעה, או עיסוק בנושא מחוץ לדיון.

נירה לאמעי רכלבסקי: 10.

נירה לאמעי רכלבסקי: תוקף פעולות קיום המועצה, סמכויותיה, תוקף החלטותיה ופעולותיה לא יפגעו מחמת שנתפנה מקומו של חבר מחבריה או מחמת ליקוי במינויו או בהמשך כהונתו.

נירה לאמעי רכלבסקי: 11.

נירה לאמעי רכלבסקי: השתתפות בישיבות רשם ההנדסאים והטכנאים המוסמכים רשאי להשתתף בישיבות המועצה וועדותיה ללא זכות הצבעה.

נירה לאמעי רכלבסקי: 12.

נירה לאמעי רכלבסקי: ועדות משנה מבלי לגרוע מהאמור בסעיפים 12, 13 ו-14, המועצה רשאית למנות, מבין חבריה או מקרב אנשים שאינם חברים בה, ועדות משנה לעניינים שונים ולאצול לועדת אלה מסמכויותיה.

נירה לאמעי רכלבסקי: החלטותיהן של ועדות המשנה, לרבות אלה שבסעיפים 12, 13 ו-14, יובאו לאישור המועצה.

נירה לאמעי רכלבסקי: 13.

נירה לאמעי רכלבסקי: ועדה מכינה (א) המועצה תמנה ועדה מכינה אשר תהווה ועדת משנה קבועה שתורכב משלושה חברי מועצה והם: מנהל המכון להכשרה טכנולוגית – והוא יהיה מרכז הוועדה, נציג הארגון היציג ונציג המינהל למדע ולטכנולוגיה.

נירה לאמעי רכלבסקי: נציג המינהל תמיד יהיה מנהל הגף להשכלה תיכונית, כך שזה לא משנה כי זה תמיד אותו אדם.

נירה לאמעי רכלבסקי: (ב) הוועדה המכינה תכין את דיוניה של המועצה, לרבות בענייני מינהל, סדר הדיונים ותוכנם ורשאית להביא את חוות דעתה בכל נושא הבא בפני המועצה.

נירה לאמעי רכלבסקי: 14.

נירה לאמעי רכלבסקי: ועדת הסמכה (א) המועצה תמנה מקרב חבריה ועדת משנה קבועה להסמכה (להלן – ועדת ההסמכה) שתורכב מארבעה חברי המועצה והם: שני נציגי הארגון היציג ובהם יושב ראש הארגון שיהיה מרכז הוועדה, מנהל הגף להשכלה על תיכונית במשרד החינוך ומנהל המכון להכשרה טכנולוגית במשרד התמ"ת.

נירה לאמעי רכלבסקי: (ב) תפקידיה של ועדת ההסמכה הם - (1) לייעץ לרשם בענייני רישום במרשם ההנדסאים והטכנאים המוסמכים שהוקם לפי סעיף 17, לרבות בכל הקשור לאימות תארים ותעודות לצורך רישום הנדסאים וטכנאים מוסמכים וכן לגבי ניהול הרישום במרשם, לרבות בענייני מדורי רישום.

נירה לאמעי רכלבסקי: (2) לייעץ לרשם בדבר הכרה בתעודה ממוסד לימודים מחוץ לישראל, לצורך רישומו של בעל תעודה כהנדסאי או טכנאי מוסמך במרשם ההנדסאים והטכנאים המוסמכים.

חיים כץ: סעיף 14 מהווה דוגמה לסעיף שהמחוקק לא רצה שיהיה.

חיים כץ: אותו הרשם שפתאום נתנו לו סמכויות ועשינו אותו גאון הדור.

חיים כץ: הוא יקבל את דעת הוועדה או לא יקבל את דעת הוועדה.

חיים כץ: במקום פקיד זוטר שרושם, הוא פתאום בעל הדעה אלא אם נשים את השר.

חיים כץ: אם נשים את השר שיקבל החלטה, זה כבר משהו אחר.

נירה לאמעי רכלבסקי: זה לא מדויק כי הרשם לא יכול לקבל החלטות בלי התייעצות עם ועדת ההסמכה.

חיים כץ: הוא יתייעץ אבל לא יקבל את דעתה ויעשה מה שהוא רוצה.

חיים כץ: כך זה לא מתנהל וכך זה לא יתנהל.

חיים כץ: לא לזאת הכוונה.

חיים כץ: נקודה.

חיים כץ: תמשיכי.

חיים כץ: 15.

חיים כץ: ועדה לתוכניות לימודים (א) המועצה תמנה מקרב חבריה ועדת משנה קבועה לתוכניות לימודים (להלן – הועדה לתוכניות לימודים), שתורכב מארבעה חברי המועצה הם: מנהל הגף להשכלה על תיכונית במשרד החינוך והוא יהיה מרכז הועדה, מנהל המכון להכשרה טכנולוגית במשרד התמ"ת, נציג חבר הסגל האקדמי הבכיר ונציג הארגון היציג.

חיים כץ: (ב) הוועדה לתוכניות לימודים תבחן תוכניות ללימודי הנדסאים וטכנאים מוסמכים, לרבות מגמות ומגמות משנה לימודיות ותמליץ על אישורן, אם ראתה לנכון, בפני המועצה.

חיים כץ: 16.

חיים כץ: מכללה טכנולוגית מוכרת משרד החינוך מסר לי שמבחינתם מי שמכיר במוסד חינוך, זה השר.

חיים כץ: כאן לא עולה שום שאלה.

חיים כץ: כאן אנחנו מכירים.

חיים כץ: כל השאלות, אנחנו נלבן אחר כך.

נירה לאמעי רכלבסקי: (א) המכון להכשרה טכנולוגית יכיר במוסד כמכללה טכנולוגית להכשרת מבוגרים, לפי תקנות שיקבע השר, לאחר התייעצות עם המועצה.

נירה לאמעי רכלבסקי: (ב) המכון להכשרה טכנולוגית רשאי להתנות, לבטל או להתלות לתקופה שיקבע את הכרתו במכללה טכנולוגית מוכרת להכשרת מבוגרים, לפי תקנות שיקבע השר, לאחר התייעצות עם המועצה.

נירה לאמעי רכלבסקי: (ג) שר החינוך יכיר במוסד חינוך כמכללה טכנולוגית להכשרת צעירים לפי תקנות שיקבע, לאחר התייעצות עם המועצה.

נירה לאמעי רכלבסקי: בסעיף זה, "מוסד חינוך" – מוסד חינוך ממלכתי, מוסד חינוך ממלכתי משלב ומוסד חינוך ממלכתי דתי, כהגדרתם בחוק חינוך ממלכתי, התשי"ג-1953.

נירה לאמעי רכלבסקי: (ד) שר החינוך רשאי להתנות, לבטל או להתלות לתקופה שיקבע את הכרתו במוסד חינוך כמכללה טכנולוגית מוכרת לפי תקנות שקבע, לאחר התייעצות עם המועצה.

נירה לאמעי רכלבסקי: 17.

נירה לאמעי רכלבסקי: מרשם ההנדסאים והטכנאים המוסמכים (א) השר ימנה את רשם ההנדסאים והטכנאים המוסמכים (להלן – הרשם).

נירה לאמעי רכלבסקי: כרשם ההנדסאים והטכנאים המוסמכים כשיר להתמנות מי שהוא הנדסאי או טכנאי מוסמך, שהיה רשום בפנקס ההנדסאים והטכנאים המוסמכים, עובר למינויו, עשר שנים לפחות.

נירה לאמעי רכלבסקי: (ב) הרשם ינהל מרשם הנדסאים וטכנאים מוסמכים ובו מדורים נפרדים לכל אחד מענפי ההנדסאות והטכנאות, בהתאם להנחיות שתקבע המועצה.

נירה לאמעי רכלבסקי: הודעה על פתיחת מדור תפורסם ברשומות.

נירה לאמעי רכלבסקי: (ג) המרשם יהיה פתוח לעיון הציבור בהתאם להוראות שיקבע השר.

נירה לאמעי רכלבסקי: השר כאן הוא שר התעשייה.

נירה לאמעי רכלבסקי: עכשיו אנחנו מתחילים עם שר התעשייה.

נירה לאמעי רכלבסקי: 18.

נירה לאמעי רכלבסקי: רישום במרשם ההנדסאים והטכנאים המוסמכים מי שנתקיים בו אחד מהתנאים המפורטים בסעיפים (א) ו-(ב) ובנוסף התנאים שבסעיפים (ג), (ד), (ה) ו-(ו) זכאי להירשם במרשם כדלקמן - (א) כהנדסאי, מי שהוא אחד מאלה: (1) בעל תעודת הנדסאי ממכללה טכנולוגית מוכרת.

נירה לאמעי רכלבסקי: (2) בעל תעודה או תואר ממדינת חוץ, שהרשם קבע כי הוא שקול לתעודה או לתואר הנדסאי שניתנו בישראל, לאחר התייעצות עם המועצה.

נירה לאמעי רכלבסקי: (ב) כטכנאי מוסמך, מי שהוא אחד מאלה: (1) בעל תעודת טכנאי מוסמך ממכללה טכנולוגית מוכרת.

נירה לאמעי רכלבסקי: (2) בעל תעודה או תואר ממדינת חוץ, שהרשם קבע כי הוא שקול לתעודה או לתואר טכנאי מוסמך שניתנו בישראל, לאחר התייעצות עם המועצה.

נירה לאמעי רכלבסקי: (ג) הוא בגיר.

נירה לאמעי רכלבסקי: (ד) הוא אזרח ישראלי או תושב ישראל.

נירה לאמעי רכלבסקי: כאן כתבתי לשקול להוריד כבר בשלב הזה, רק מבחינת אחידות עם רישומים במרשמים אחרים.

חיים כץ: שבו אחר כך ביניכם ותקנו את הניסוחים.

חיים כץ: בשלב הזה אנחנו לא עושים שום דבר.

חיים כץ: גם בסעיף הזה יש לי הערות אבל אני לא מעיר אותן.

נירה לאמעי רכלבסקי: זה סעיף קריטי.

חיים כץ: זה סעיף קריטי אבל אני לא מעיר את ההערות.

נירה לאמעי רכלבסקי: (ה) הוא שילם את אגרת הרישום כפי שנקבעה בתקנות.

נירה לאמעי רכלבסקי: (ו) הוא לא הורשע, בישראל או מחוץ לישראל, בעבירה פלילית שמפאת מהותה, חומרתה או נסיבותיה אין הוא ראוי, לדעת הרשם, לקבל רישיון.

נירה לאמעי רכלבסקי: כאן, בהתייעצות עם משרד המשפטים, הפחתנו את החומרה שהייתה.

נירה לאמעי רכלבסקי: אנחנו גם נדון בזה כמובן.

נירה לאמעי רכלבסקי: 19.

נירה לאמעי רכלבסקי: רישום כפול רשאי אדם להיות רשום ביותר ממדור אחד במרשם, אם נתמלאו כל התנאים לרישומו באותם מדורים.

נירה לאמעי רכלבסקי: 20.

נירה לאמעי רכלבסקי: כינויים הטעונים אישור לא ישתמש מוסד באחד הכינויים האלה – מכללה טכנולוגית מוכרת, בית ספר להנדסאים, מכללה להנדסאים, בית ספר לטכנאים מוסמכים, מכללה לטכנאים מוסמכים – בין בנפרד ובין בסמיכות, ובין בצירופו, כשם או כתואר לכינוי אחר, בין בעברית ובין בלועזית, אלא אם כן המוסד הוכר על פי חוק זה.

נירה לאמעי רכלבסקי: יש כאן ניסוח חלופי שאומר בדיוק אותו הדבר אבל יותר קצר וזה בהתייעצות עם הממונה על נוסח החוק.

נירה לאמעי רכלבסקי: 21.

נירה לאמעי רכלבסקי: ייחוד התואר לא יישא אדם את התואר הנדסאי או טכנאי מוסמך או כל תואר הדומה לאלה עד כדי להטעות ולא יתחזה אדם כהנדסאי או כטכנאי מוסמך, אלא אם קיבל תעודה המעידה על סיום לימודיו ממוסד לימודים מוכר לפי חוק זה.

נירה לאמעי רכלבסקי: לא יישא אדם את התואר הנדסאי רשום או טכנאי מוסמך רשום או כל תואר הדומה לאלה עד כדי להטעות ולא יתחזה אדם כהנדסאי רשום או כטכנאי מוסמך רשום, אלא אם נרשם במרשם ההנדסאים והטכנאים המוסמכים לפי סעיף 18. 22.

נירה לאמעי רכלבסקי: ייחוד פעולות השר רשאי – כאן

נירה לאמעי רכלבסקי: הכוונה תמיד לשר התמ"ת - לאחר התייעצות במועצה, ובאישור ועדת העבודה, הרווחה והבריאות של הכנסת, לייחד בתקנות פעולות להנדסאי.

נירה לאמעי רכלבסקי: משיוחדה פעולה כך, לא יבצע אותה אדם אלא אם הוא הנדסאי רשום ובכפוף לכל דין.

נירה לאמעי רכלבסקי: 23.

נירה לאמעי רכלבסקי: רישוי הנדסאים מקום שיוחדו פעולות להנדסאי, כאמור בסעיף 22, יקבע השר בתקנות לאחר התייעצות עם המועצה ובאישור ועדת העבודה, הרווחה והבריאות של הכנסת, הסדרים לעניין רישוי הנדסאים רשומים, ובכלל כך רשאי הוא לקבוע תנאים למתן הרישיון, לרבות תקופת ותק נדרשת, תקופת התמחות והוכחת כשירותו וניסיונו של מבקר הרישיון.

נירה לאמעי רכלבסקי: הוכחה כאמור יכול שתיעשה בדרך של בחינות גמר או עבודות שביצע, או בדרך של שילוב שלהם, או בכל דרך אחרת, הכול כפי שייקבע.

נירה לאמעי רכלבסקי: 24.

נירה לאמעי רכלבסקי: אגרות השר, באישור ועדת העבודה, הרווחה והבריאות של הכנסת, רשאי לקבוע כי פעולות לפי סעיפים 18, 19 ו-23, לרבות עמידה בבחינות גמר לפי סעיף 23, טעונות תשלום אגרה, וכן לקבוע את גובה האגרה ודרך תשלומה.

נירה לאמעי רכלבסקי: 25.

נירה לאמעי רכלבסקי: עונשין העושה אחד מאלה, דינו – מאסר שנה אחת: (1) מוסר ביודעין למכון להכשרה טכנולוגית או למינהל למדע ולטכנולוגיה או לרשם או עבורם בעניין הנתון לסמכותם, מידע כוזב.

נירה לאמעי רכלבסקי: (2) מעניק הכרה כהנדסאי או כטכנאי מוסמך או מסייע להענקת הכרה כאמור ואין הוא מוסמך לכך לפי חוק זה.

נירה לאמעי רכלבסקי: (3) מפר את הוראות סעיפים 20 עד 22.

נירה לאמעי רכלבסקי: 26.

נירה לאמעי רכלבסקי: התנהגות שאינה הולמת את כבוד המקצוע השר יקבע בתקנות, לאחר התייעצות במועצה, ובאישור ועדת העבודה, הרווחה והבריאות של הכנסת, כללים בדבר התנהגותם של הרשומים במרשם, והעובר עליהם ייאשם בהתנהגות שאינה הולמת את כבוד המקצוע.

נירה לאמעי רכלבסקי: 27.

נירה לאמעי רכלבסקי: חקירה בהתנהגות הנדסאים וטכנאים מוסמכים (א) המועצה רשאית למנות ועדת אתיקה, מבין חבריה או מחוצה לה, שתחקור מקרה שהובא לידיעתה ובו נאשם רשום במרשם בהתנהגות שאינה הולמת את כבוד המקצוע, או שנתחייב בדין על עבירה שיש בה קלון, ובלבד שתינתן הזדמנות לנאשם להשיב על האשמה ולהתגונן.

נירה לאמעי רכלבסקי: (ב) ועדת האתיקה לעניין סעיף זה תהא מורכבת רובה מהנדסאים או טכנאים מוסמכים מאותו מדור אשר בו רשום הנאשם.

נירה לאמעי רכלבסקי: (ג) השר, לאחר התייעצות עם שר המשפטים, רשאי לקבוע בתקנות סדרי דין בדיון לפני ועדת האתיקה, לרבות קביעת מועדים לדיוניה ולמתן החלטותיה.

נירה לאמעי רכלבסקי: ועדת אתיקה רשאית לקבוע לעצמה את סדרי הדין בפניה ככל שלא נקבעו בתקנות כאמור.

נירה לאמעי רכלבסקי: 28.

נירה לאמעי רכלבסקי: עונשים על התנהגות שאינה הולמת את כבוד המקצוע (א) לאחר חקירה כאמור בסעיף 27 רשאית ועדת האתיקה, אם תראה לעשות כן למען הגנת הציבור או שמו הטוב של המקצוע, להחליט על אחד מאלה: (1) התראה.

נירה לאמעי רכלבסקי: (2) נזיפה.

נירה לאמעי רכלבסקי: (3) קנס בשיעור שלא יעלה על הקבוע בתקנות.

נירה לאמעי רכלבסקי: (4) הפסקת הרישום בפנקס לתקופה שתקבע ועדת האתיקה.

נירה לאמעי רכלבסקי: (5) ביטול הרישום בפנקס.

נירה לאמעי רכלבסקי: (ב) החליטה ועדת האתיקה על הפסקת הרישום (להלן – הפסקה) כאמור בסעיף קטן (א), רשאית היא להורות באותה החלטה שההפסקה תהא על תנאי, כולה או מקצתה.

נירה לאמעי רכלבסקי: (ג) הוחלט על הפסקה על תנאי, לא תבוצע ההפסקה אלא אם הנדון עבר, תוך תקופה שנקבעה בהחלטה ושלא תפחת משנה אחת ולא תעלה על שלוש שנים (להלן – תקופת התנאי), אחת העבירות כאמור בסעיף 21(א) שנקבעה בהחלטת ועדת האתיקה.

נירה לאמעי רכלבסקי: ועדת האתיקה מצאה אותו אשם בעבירה כזאת (להלן – עבירה נוספת) תוך תקופת התנאי או לאחריה.

נירה לאמעי רכלבסקי: הייתה העבירה הרשעה בעבירה פלילית, אין נפקא מינא אם ההרשעה הייתה תוך תקופת התנאי או לאחריה, ובלבד שהעבירה הפלילית בוצעה תוך תקופת התנאי.

נירה לאמעי רכלבסקי: (ד) תקופת התנאי תתחיל מיום שהומצאה לנדון החלטת ועדת האתיקה, זולת אם ועדת האתיקה נתנה הוראה אחרת.

נירה לאמעי רכלבסקי: (ה) קביעת העבירות הנוספות יכול שתהא בציון סוג של עבירות או בפירוט עבירות מסוימות, אם דרך תיאורן ואם דרך אזכור הוראות חוק.

נירה לאמעי רכלבסקי: אוזכרה הוראת חוק והיא בוטלה לאחר מכן והוראה אחרת באה במקומה, יראו את החלטת ועדת האתיקה כמאזכרת את ההוראה האחרת.

נירה לאמעי רכלבסקי: (ו) החליטה ועדת האתיקה על הספקה בשל עבירה נוספת, לא תורה שההפסקה תהיה כלה על תנאי.

נירה לאמעי רכלבסקי: (ז) מי שנדון להפסקה על תנאי ונמצא אשם בשל עבירה נוספת, תצווה ועדת האתיקה על ביצועה של ההפסקה.

נירה לאמעי רכלבסקי: (ח) מי שנדון להפסקה על תנאי ונמצא אשם בשל עבירה נוספת ולא החליטה בשל אותה עבירה על הפסקה, רשאית היא, מטעמים שיירשמו, על אף האמור בסעיף קטן (ז) ובמקום לצוות על ביצועה של ההפסקה, לצוות על הארכת תקופת התנאי לתקופה נוספת שלא תעלה על שנתיים, אם שוכנעה שבנסיבות העניין לא יהא זה צודק לבצע את ההפסקה על תנאי.

נירה לאמעי רכלבסקי: (ט) לא תשתמש ועדת האתיקה בסמכותה לפי סעיף קטן (ח) אלא בהחלטתה הראשונה שבה מצאה את הנדון אשם בעבירה נוספת.

נירה לאמעי רכלבסקי: 29.

נירה לאמעי רכלבסקי: חקירה בעניין צבאי (א) אדם הנאשם לפי סעיף 27(א) על מעשה שביצע במסגרת צבא ההגנה לישראל, או עקב השתייכותו אליו, יתמנה לוועדת האתיקה שתחקור במקרה לפחות חבר אחד של המועצה, והרכב ועדת האתיקה כולה יהי הטעון אישורו המוקדם של שר הביטחון.

נירה לאמעי רכלבסקי: (ב) הודיע שר הביטחון, או מי שהוסמך לכך על ידיו, בתעודה בחתימת ידו, כי ידיעה פלונית שהגיעה לועדת האתיקה לפי סעיף קטן (א) היא סוד ביטחוני, תישמר הידיעה לפי האמור בתעודה.

נירה לאמעי רכלבסקי: (ג) בחקירה שסעיף זה חל עליה יהיו סמכויות ועדת האתיקה לפי סעיפים 22 ו-24 בידי ועדת האתיקה בהרכב כאמור בסעיף קטן (א).

נירה לאמעי רכלבסקי: 30.

נירה לאמעי רכלבסקי: פרסום ועדת האתיקה רשאית לפרסם, בצורה ובאופן שייראו לה, כל החלטה לפי סעיף 28 ובלבד שאם החליטה על התראה או שלא החליטה להטיל כל סנקציה, לא יפורסם שמו של ההנדסאי או הטכנאי המוסמך הנוגע בעניין אלא לפי בקשתו.

נירה לאמעי רכלבסקי: 31.

נירה לאמעי רכלבסקי: חידוש הרישום החליטה ועדת האתיקה לבטל רישום במרשם, רשאי השר לחדשו, על פי המלצת ועדת אתיקה שנתמנתה לעניין זה על ידי המועצה ושנתקבלה שלוש שנים לפחות אחרי ההחלטה בדבר ביטול הרישום.

נירה לאמעי רכלבסקי: 32.

נירה לאמעי רכלבסקי: ערעור על החלטת ועדת האתיקה (א) החלטה של ועדת האתיקה כאמור בסעיפים 28 עד 30, ניתנת לערעור בפני בית המשפט המחוזי, לא יאוחר מהיום הארבעים וחמישה לאחר שניתנה ההחלטה, אם ניתנה בפני המערער, או לאחר שהומצא לו עותק ממנה אם ניתנה שלא בפניו.

נירה לאמעי רכלבסקי: (ב) בית המשפט רשאי להחליט על עיכוב ביצוע ההחלטה של ועדת האתיקה על פי בקשת המערער.

נירה לאמעי רכלבסקי: (ג) בבואו להכריע בערעור רשאי בית המשפט לעשות אחת מאלה: לקבל או לדחות את הערעור כולו או מקצתו, לשנות את ההחלטה של ועדת האתיקה או לבטלה ולתת אחרת במקומה, או להחזיר את ההחלטה עם הוראות לדיון חוזר בוועדת האתיקה.

נירה לאמעי רכלבסקי: ליתן כל החלטה שוועדת האתיקה הייתה מוסמכת לתיתה.

נירה לאמעי רכלבסקי: 34.

נירה לאמעי רכלבסקי: תיקון חוק המהנדסים והאדריכלים בחוק המהנדסים והאדריכלים, התשי"ח-1959, סעיף 2(ג) – בטל.

נירה לאמעי רכלבסקי: 35.

נירה לאמעי רכלבסקי: תיקון עקיף לחוק בתי משפט לעניינים מינהליים בתוספת הראשונה לחוק בתי משפט לעניינים מינהליים, בפרט 21, אחרי פרט משנה 26 יבוא – "(27) החלטה של רשות לפי חוק ההנדסאים והטכנאים המוסמכים, התשע"ב-2012".

נירה לאמעי רכלבסקי: זה בעצם אומר שכל ההחלטות של המועצה, ועדותיה, הרשם, כל ההחלטות לפי החוק הזה הולכות לעתירה לבית המשפט לעניינים מינהליים, חוץ מוועדת האתיקה שהולכת למחוזי.

עמוס ברנהולץ: גם החלטות השרים?

נירה לאמעי רכלבסקי: הכול.

נירה לאמעי רכלבסקי: 36.

נירה לאמעי רכלבסקי: ביצוע ותקנות השרים ממונים על ביצועו של חוק זה והם רשאים, באישור ועדת העבודה, הרווחה והבריאות של הכנסת, להתקין תקנות בכל עניין הנוגע לביצועו, למעט בעניינים הנתונים לסמכותו הייחודית של השר לפי חוק זה.

נירה לאמעי רכלבסקי: 37.

נירה לאמעי רכלבסקי: תחילה תחילתו של חוק זה ............. (להלן – יום התחילה) למעט הוראות מסוימות.

נירה לאמעי רכלבסקי: השארתי את התאריך פתוח ונצטרך לתת איזשהו מועד.

נירה לאמעי רכלבסקי: 38.

נירה לאמעי רכלבסקי: הוראות מעבר (א) מכללה טכנולוגית שהוכרה על ידי המכון להכשרה טכנולוגית לפני יום התחילה – תוסיף ההכרה לעמוד בתוקפה.

נירה לאמעי רכלבסקי: כאן אנחנו צריכים לכתוב תקופה כפי שמקובל בהוראות מעבר.

נירה לאמעי רכלבסקי: אנחנו נדבר על זה אבל צריך להגדיר משהו.

נירה לאמעי רכלבסקי: אי אפשר לתת לאנשים עד שיוחלט אחרת, כי זה לא מקובל.

נירה לאמעי רכלבסקי: (ב) מוסד חינוך כהגדרתו בסעיף 16(ג) שהוכר על ידי שר החינוך כמכללה טכנולוגית לפני יום התחילה – תוסיף ההכרה לעמוד בתוקפה.

נירה לאמעי רכלבסקי: שוב, תקופת זמן.

נירה לאמעי רכלבסקי: בדרך כלל נותנים כמה שנים למכללות להתארגן לתנאים החדשים.

נירה לאמעי רכלבסקי: אני חושבת שאנחנו יכולים להגיע לאיזושהי תקופה שנרשום באופן סביר.

נירה לאמעי רכלבסקי: (ג) הנדסאי או טכנאי מוסמך שהיה רשום במרשם לפני יום התחילה, יראו אותו כרשום במרשם לפי חוק זה.

נירה לאמעי רכלבסקי: (ד) מי שהיה זכאי להירשם במרשם בהתאם לכלים שנהגו לפני יום התחילה, יהיה זכאי להירשם במרשם המתנהל לפי חוק זה, ובלבד שיגיש בקשה לרישום במרשם בתוך 12 חודשים מיום התחילה.

נירה לאמעי רכלבסקי: (ה) מי שנשא את התואר "הנדסאי" או "טכנאי מוסמך" לפני יום התחילה יהיה רשאי להוסיף לשאתו במשך 12 חודשים מיום התחילה, אף אם אינו זכאי להירשם בפנקס ההנדסאים והטכנאים המוסמכים.

נירה לאמעי רכלבסקי: (ו) הסדרים הקיימים בחיקוק, המייחדים פעולות להנדסאים רשומים, ובכלל כך התוספת הראשונה לתקנות המהנדסים והאדריכלים (רישוי וייחוד פעולות), התשכ"ז-1967, יעמדו בתוקפם כל עוד לא יוחדו פעולות כאמור בסעיף 22.

נירה לאמעי רכלבסקי: דברי הסבר ייכתבו בהתאם לנוסח שכתבנו.

נירה לאמעי רכלבסקי: עלות תקציבית לחוק הזה.

נירה לאמעי רכלבסקי: לפי מיטב הבנתנו – ומשרד האוצר לא קבע אחרת – אין עלות תקציבית.

נירה לאמעי רכלבסקי: זה יצוין.

נירה לאמעי רכלבסקי: כמובן יצוינו בדברי ההסבר אותם נושאים שאנחנו נדון בהם לקראת קריאה שנייה וקריאה שלישית.

חיים כץ: בסדר גמור.

חיים כץ: אנחנו מצביעים על הצעת החוק כהכנה לקריאה ראשונה.

חיים כץ: בעד אישור הצעת החוק – פה אחד הצעת החוק אושרה להכנה לקריאה ראשונה

חיים כץ: אושר פה אחד.

חיים כץ: תודה רבה.

חיים כץ: כל חברי הכנסת שנמצאים בחדר הזה ויש להם זכות הצבעה תמכו בהצעת החוק כהכנה לקריאה ראשונה.

חיים כץ: אני מקווה שהנסחית תסיים את הניסוח כפי שהקראת לקריאה ראשונה ונניח היום את הצעת החוק על שולחן הכנסת כדי שנוכל אולי בשבוע הבא להעביר אותה בקריאה ראשונה.

חיים כץ: מהשמועות אני מבין שהכנסת מתפזרת.

חיים כץ: אתם עבדתם כל כך קשה, השקעתם כל כך הרבה שעות ואתם רוצים לראות את העבודה שלכם מתמסמסת או אולי ליצור מצב של המשכיות?

חיים כץ: הוועדה הזאת תעבוד היום בלילה בזמן שהמליאה יושבת והיושב ראש אישר זאת.

חיים כץ: זאת לא פעם ראשונה שהיא נוהגת כך.

חיים כץ: הוועדה תנסה לקדם דברים כדי שתהיה המשכיות או יגיעו לכדי סיום.

חיים כץ: עוד מעט יהיה לכם חופש ארוך של שלושה חודשים וביחד עם החגים מדובר בארבעה חודשים.

חיים כץ: אם צריך להשקיע שעה, שעתיים-שלוש או יום אחד או יומיים, משקיעים.

חיים כץ: אני מקווה שהנסחית תנסח את הצעת החוק היום ונניח אותה על שולחן הכנסת על מנת שנוכל להעלות אותה להצבעה לפני שהכנסת מתפזרת.

חיים כץ: יחד עם זאת אני מבקש מכם להמשיך בניסוח החוק ואחרי הישיבה הזאת להתכנס לשם כך כדי שנוכל להגיע לאן שאנחנו רוצים להגיע.

חיים כץ: אולי נוכל לרבע את המעגל וכבר במושב הזה להביא את החוק לקריאה שנייה ושלישית.

חיים כץ: אולי.

חיים כץ: אתם צריכים להשקיע עבודה.

חיים כץ: השקעתם כל כך הרבה.

חיים כץ: אני יודע שאני, כשאני מתחיל משהו, אני מנסה לסיים אותו ולא משאיר אותו למחר.

חיים כץ: מחר יבוא שר חינוך אחר, יבוא שר תעשייה אחר, יבוא שר משפטים אחר והכל יתחיל מהתחלה.

חיים כץ: הוועדה הזאת סיימה ב-105 חוקים שלה לא מעט חוקים שהיו תקועים כאן והשיא היה 62 שנים.

חיים כץ: אלמנות צה"ל, 62 שנים הנושא מתגלגל ומתגלגל.

חיים כץ: אני יכול להצביע על חוקים שנמשכו תשע שנים ועשר שנים אבל אנחנו לא שם.

חיים כץ: אני לא יודע מה יהיה בקדנציה הבאה, אבל בקדנציה הזאת בואו נוציא פירות ונקצור את מה שזרענו.

חיים כץ: אתם עיבדתם את השדה, זרעתם והשקיתם, תשקיעו עוד קצת מאמץ, עוד קצת יצירתיות, עוד קצת גמישות ועוד קצת סבלנות כך שנוכל לנצח את המשחק הזה.

חיים כץ: תודה רבה לכם על כל העבודה שעשיתם ובאמת עשיתם.

חיים כץ: אני מזכיר לכם שהמחוקק בעניין הזה הוא אני.

חיים כץ: עורכי הדין הם לא המחוקקים,.

חיים כץ: הם יכולים להסכים או לא להסכים למה שאני חוקקתי אבל הם צריכים לנסח את מה שאני חוקקתי.

חיים כץ: הם צריכים לבוא למשרדים שלהם ולומר שהשר מתנגד, להגיש הסתייגויות ולהפיל את הצעת החוק דבר שהוא לגיטימי, אבל הם לא מחוקקים.

חיים כץ: כדי לחוקק צריך להיבחר ולא לסיים לימודי משפטים ולקבל תואר עורך דין.

חיים כץ: כדי לחוקק צריך להיבחר.

חיים כץ: מי שנבחר, יכול לחוקק.

חיים כץ: זאת הייתה הכוונה בדבריי בראשית הישיבה.

חיים כץ: שוב, אני מודה לכם על השעות שהקדשתם ואני מבקש מכם לעשות עוד קצת מאמץ כך שבלי נדר נביא את הנושא לכדי סיומו.

חיים כץ: תודה רבה.

חיים כץ: הישיבה נעולה.